Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 720/12/1102	Bratislava II, 18.2.2013
EEČ : 2-9-71-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojej maloletej dcéry XXXXX XXXXX nar. XXXXX, bytom u  XXXXX, XXXXX, XXXXX, vyplývajúcej jej z ustanovenia § 62 zákona č. 36/2005 Z. z. o rodine, deklarovanej jej aj rozsudkom Okresného súdu Bratislava IV  sp. zn. XXXXX zo dňa XXXXX právoplatným dňa XXXXX za obdobie od 22.09.2004 do 31.03.2005 vo výške 100,-Sk ( 3,32€ ) mesačne a od 01.04.2005 vo výške 30% životného minima na nezaopatrené neplnoleté dieťa mesačne, ktorú bola povinná plniť vopred, vždy do 15- teho dňa v mesiaci, XXXXX, v ktorom mala maloletá dcéra nariadenú ústavnú starostlivosť a rozsudkom Okresného súdu XXXXX V sp.zn. XXXXX zo dňa 02.05.2011, právoplatným dňa 15.06.2011, vo výške 30 % životného minima na nezaopatrené neplnoleté dieťa mesačne, vždy do 15. dňa v mesiaci, vopred na účet príslušného orgánu sociálnej ochrany deti, si túto svoju zákonnú vyživovaciu povinnosť v mieste svojho bydliska, ako ani inde neplnila od XXXXX až do mesiaca december 2012 (vrátane), čím jej vznikol dlh na výživnom voči XXXXX vo výške 1.782,11€ a voči príslušnému orgánu sociálnej ochrany deti vo výške 484,90€,

lebo zanikla trestnosť činu
Odôvodnenie:
Vyšetrovateľ Odboru kriminálnej polície Okresného riaditeľstva Policajného zboru Bratislava II viedol pod č.v.s. XXXXX trestné stíhanie XXXXX (ďalej aj ako „obvinená“) pre prečin zanedbania povinnej výživy podľa § 207 ods.1, ods. 3 písm. b) Trestného zákona na vyššie uvedenom skutkovom základe.

Dňa 21.01.2013 predložil vyšetrovateľ prokurátorke Okresnej prokuratúry Bratislava II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku, ktorého preskúmaním som dospela k záveru, že návrh vyšetrovateľa je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:
	
Trestné oznámenie, zápisnica o výsluchu XXXXX (pestúnky maloletej XXXXX XXXXX) (ďalej aj „pestúnka“), zápisnica o výsluchu XXXXX (ďalej aj ako „splnomocnená zástupkyňa XXXXX rodný list XXXXX XXXXX (ďalej aj ako „oprávnené dieťa“), ako aj vyššie citované rozsudky preukazujú, že obvinená má zákonnú vyživovaciu povinnosť voči oprávnenému dieťaťu. Túto svoju zákonnú vyživovaciu povinnosť si obvinená bola povinná plniť od XXXXX (narodenia oprávneného dieťaťa) do 15.06.2011 voči XXXXX, v ktorom malo oprávneného dieťa nariadené ústavnú starostlivosť, a to vo výške 100,- Sk mesačne do 31.03.2005 a od 01.04.2005 vo výške 30% životného minima na nezaopatrené neplnoleté dieťa. Od 15.06.2011 bola obvinená povinná plniť svoju zákonnú vyživovaciu povinnosť voči oprávnenému dieťaťu príslušnému orgánu sociálnej ochrany deti vo výške 30% životného minima na nezaopatrené neplnoleté dieťa, nakoľko oprávnené dieťa bolo zverené do pestúnskej starostlivosti.

Z uvedených dôkazov tiež vyplynulo, že obvinená si túto svoju zákonnú vyživovaciu povinnosť riadne neplnila od mesiaca XXXXX (narodenia oprávneného dieťaťa) až do mesiaca december 2012 (vrátane). Z uvedeného dôvodu, keďže o sumu nezaplateného výživného bola znížená odmena pestúnky oprávneného dieťaťa, požiadala pestúnka oprávneného dieťaťa o náhradné výživné, ktoré jej bolo vyplácané Úradom práce, sociálnych vecí a rodiny a podala návrh na exekúciou.  

V rozhodnom období bola obvinená sporadicky zamestnaná brigádne alebo počas výkonu väzby v ÚVVTOS.

Po vznesení obvinenia obvinená uhradila celý dlh na výživnom voči oprávnenému dieťaťu, ktorý jej vznikol od XXXXX (narodenia oprávneného dieťaťa) až do mesiaca december 2012 (vrátane); konkrétne dňa 19.12.2012 uhradila XXXXX 1.782,11€ a toho istého dňa zaplatila dokopy exekútorovi 716€, z ktorých 503,48€ exekútor poukázal pestúnke oprávneného dieťaťa. Uvedenú skutočnosť potvrdila vo svojej výpovedi aj splnomocnená zástupkyňa XXXXX a pestúnka oprávneného dieťaťa. V spise sa taktiež nachádzajú príjmové pokladničné doklady o zaplatení dlžného výživného obvinenou. 

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňa znaky trestného činu zanedbania povinnej výživy podľa § 207 ods. 1, ods. 3 písm. b) Trestného zákona, sa stal a spáchala ho obvinená. Vzhľadom k tomu, že z vykonaných dôkazov tiež vyplýva, že obvinená uhradila celý dlh na výživnom voči oprávnenému dieťaťu, pričom neplnenie vyživovacej povinnosti nezanechalo na oprávnenom dieťati nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1, ods. 3 písm. b) Trestného zákona podľa § 86 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 písm. a) Trestného zákona trestnosť zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka